Vurdering+og+sammendrag

=Vurdering og sammendrag=

Et sentralt spørsmål i denne oppgaven var å vurdere i hvilken grad wiki egner seg i undervisningen. Gjennom å ha fokus på læringsstrategier, styringsdokumenter og organisering av undervisningen har jeg redegjort for at wiki kan være en god måte å legge tilrette for samarbeidslæring ved å ta i bruk digitale medier.

Eksemplene jeg har gitt har vist at bruk av wiki kan være aktuelt i flere fag og i flere sammenhenger. Selv har jeg planer om å ta i bruk wiki i et forsøk på å legge til rette for samarbeidsbasert eksamensforberedelse. I fag på studieretning for medier og kommunikasjon, gir wiki en egen mulighet til å sammenstille ulike fag som ofte blir brukt i en tverrfaglig sammenheng. Wikiens mulighet til å la brukerne redigere gir høy deltakeraktivitet og mulighet til å bygge på andres kunnskap. I andre fag kan wiki være en måte å legge tilrette for samarbeidslæring på og å bygge opp egen kunnskapsdatabaser.

Personlig opplever jeg det som lærerikt å jobbe med denne wikioppgaven. Jeg har blitt mer bevisst på muligheter og begrensninger verktøyet gir meg og jeg har fått en idè til et prosjekt som jeg skal gjennomføre i inneværende skoleår. Særlig finner jeg det nyttig å fokusere på læringsstrategier i forbindelse med digitale verktøy. Altfor ofte opplever vi i skolen at verktøy tas i bruk uten annen teoretisk motivasjon enn å følge styringsdokumentene.

Muligheter og begrensninger involverer temaer som etikk, jus og kildekritikk, samt lærere og/eller moderatorer som spiller en aktiv rolle når det gjelder å sørge for at innholdet er relevant og godt.

Er målet å variere undervisningen, stimulere til samarbeidslæring, bruke aktuelle digitale ressurser og å strukturere faget, eller deler av faget, på en ny måte er etter min mening wiki et godt verktøy å bruke.